作者：赵彦端
词牌/韵律：月中桂

paragraphs: 露醑无情，送长歌未终，已醉离别。
何如暮雨，酿一襟凉润，来留佳客。
好山侵座碧。
胜作夜、疏星淡月。
君欲翩然去，人间底许，员峤问帆席。
诗情酒病非畴昔。
赖亲朋对影，且慰良夕。
风流雨散，定几回肠断，能禁头白。
为君烦素手，荐碧藕、轻丝细雪。
去去江南路，犹应水云秋共色。